CELEX: 62020TN0302
Language: mt
Date: 2020-05-15 00:00:00
Title: Kawża T-302/20: Rikors ippreżentat fil-15 ta’ Mejju 2020 – Del Valle Ruiz et vs SRB

27.7.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 247/31
            
         
      Rikors ippreżentat fil-15 ta’ Mejju 2020 – Del Valle Ruiz et vs SRB
      (Kawża T-302/20)
      (2020/C 247/41)
      Lingwa tal-kawża: l-Ispanjol
      
         Partijiet
      
      
         Rikorrenti: Antonio Del Valle Ruiz (il-Belt tal-Messiku, il-Messiku) u 36 rikorrent ieħor (rappreżentanti: P. Rubio Escobar, R. Ruíz de la Torre Esporrín u B. Fernández García, avukati)
      
         Konvenut: Il-Bord Uniku ta’ Riżoluzzjoni
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-Deċiżjoni (SRB/EES/2020/52) tal-Bord Uniku ta’ Riżoluzzjoni tas-17 ta’ Marzu 2020 li tiddetermina l-għoti potenzjali ta’ kumpens lill-azzjonisti u lill-kredituri ta’ Banco Popular Español, S.A.
               
            
                  —
               
               
                  tikkundanna lill-konvenut u lill-intervenjenti, li jsostnu bis-sħiħ jew parzjalment it-talbiet tal-konvenut, għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw sitt motivi.
      L-ewwel motiv ibbażat fuq ksur tal-Artikolu(15)(1)(g) tar-Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1) (iktar ’il quddiem ir-“Regolament”). F’dan ir-rigward, huwa allegat li dawk li kienu l-azzjonisti ta’ Banco Popular ma għandhomx ikunu sofrew iktar telf permezz tar-riżoluzzjoni milli setgħu sofrew f’każ ta’ insolvenza ordinarja.
      It-tieni motiv ibbażat fuq ksur tal-Artikolu 20(16) tar-Regolament. F’dan ir-rigward, huwa allegat li d-deċiżjoni kkontestata ma evalwatx jekk dawk li kienu l-azzjonisti ta’ Banco Popular kinux jirċievu trattament aħjar fi proċedura ta’ insolvenza ordinarja milli fir-riżoluzzjoni, peress li l-proċedura ta’ insolvenza ġiet imqabbla mal-istralċ. Barra minn hekk, l-evalwazzjoni ma twettqitx minn persuna indipendenti.
      It-tielet motiv ibbażat fuq ksur tal-Artikolu 41(2) tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”), sa fejn inkiser id-dritt għal smigħ, ta’ dawk li kienu l-azzjonisti ta’ Banco Popular, qabel ma tittieħed il-miżura unika li taffettwahom b’mod sfavorevoli.
      Ir-raba’ motiv ibbażat fuq ksur tal-Artikolu 47 tal-Karta. F’dan ir-rigward, huwa affermat li nkiser id-dritt għal protezzjoni ġudizzjarja effettiva ta’ dawk li kienu l-azzjonisti ta’ Banco Popular, bl-assenza ta’ difiża li tirriżulta minnha.
      Il-ħames motiv ibbażat fuq ksur tal-Artikolu 17 tal-Karta u l-Artikolu 1 tal-Protokoll Nru 1 tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali; sa fejn l-azzjonisti ġew imċaħħda mid-dritt tagħhom tal-proprjetà mingħajr ma rċevew kumpens ġust għal dak it-telf.
      Is-sitt motiv ibbażat fuq ksur tal-Artikolu 52 tal-Karta. F’dan ir-rigward, huwa allegat li s-SRB ċaħad lill-azzjonisti mid-drittijiet tagħhom tal-proprjetà mingħajr ma rrispetta l-limiti stabbiliti bil-liġi.